Ζεστή σαλάτα με χειμωνιάτικα λαχανικά και κρέμα κουνουπιδιού
Καρότα, παντζάρια και λαχανίδα, ροδίζουν στο τηγάνι και «ξαπλώνουν» σε βελούδινη κρέμα κουνουπιδιού. Μια ρουστίκ και εντυπωσιακή, ζεστή χειμωνιάτικη σαλάτα.
2 παντζάρια, πλυμένα, 3 καρότα, κομμένα στη μέση, 1 μικρό κεφάλι λαχανίδα (kale), πλυμένη, στεγνή, κομμένη σε τέσσερα μεγάλα κομμάτια, 4-5 μπουκετάκια κουνουπιδιού, σε φέτες, 4-5 μπουκετάκια μπρόκολου, σε φέτες, 1 ξερό κρεμμύδι, στα τέσσερα, 2-3 κουτ. σούπας ελαιόλαδο, 100 ml βαλσαμικό ξίδι , 50 γρ. φιστίκια της αρεσκείας μας, χοντροσπασμένα, αλάτι, φρεσκοτριμμένο πιπέρι, 1/2 μεγάλο κουνουπίδι (μπορούμε να χρησιμοποιήσουμε το υπόλοιπο από αυτό που πήραμε τα μπουκετάκια για τη σαλάτα), 50 γρ. βούτυρο αγελάδας (ή λίγο ελαιόλαδο), λίγο αλάτι, χυμός από 1/2 λεμόνι
Για να ετοιμάσουμε τη ζεστή σαλάτα με χειμωνιάτικα λαχανικά και κρέμα κουνουπιδιού προθερμαίνουμε τον φούρνο στους  170°C. Αλατίζουμε τα παντζάρια και τα τυλίγουμε μαζί σε ένα κομμάτι αλουμινόχαρτο. Τα ψήνουμε για περίπου 40 λεπτά, μέχρι να μαλακώσουν αρκετά.Μόλις κρυώσουν λίγο ώστε να μπορούμε να τα πιάσουμε, τα ξεφλουδίζουμε (η φλούδα βγαίνει πολύ εύκολα αν τρίψουμε τα παντζάρια στα χέρια μας με χαρτί κουζίνας) και τα κόβουμε σε κομμάτια. Αφήνουμε στην άκρη.Βάζουμε να ζεσταθεί καλά ένα μεγάλο αντικολλητικό τηγάνι, μέχρι να κάψει καλά.Ρίχνουμε εκεί τα καρότα, τη λαχανίδα, τα μπουκετάκια  κουνουπιδιού και μπρόκολου, το κρεμμύδι και λίγο αλάτι.Αφήνουμε τα λαχανικά να ψηθούν καλά, χωρίς λάδι, ανακατεύοντας τακτικά, μέχρι να αρπάξουν και να ροδίσουν ωραία και έντονα.Προσθέτουμε τα παντζάρια, το ελαιόλαδο και ανακατεύουμε μέχρι τα λαχανικά να γυαλίσουν καλά.Σβήνουμε με το βαλσαμικό ξίδι και μαγειρεύουμε μέχρι να κοχλάσει και να δέσει ελαφρά και τα λαχανικά να καραμελώσουν. Αποσύρουμε.Χωρίζουμε το κουνουπίδι σε μπουκέτα και το ρίχνουμε σε μια μεγάλη κατσαρόλα με άφθονο αλατισμένο νερό που κοχλάζει.Βράζουμε για περίπου 20 λεπτά, μετρώντας τον χρόνο από τη στιγμή που θα ξεκινήσει ο βρασμός, και το στραγγίζουμε καλά.Το ρίχνουμε στον κάδο του πολυκόφτη που διαθέτουμε, όσο είναι ακόμη καυτό, μαζί με το βούτυρο και τον χυμό λεμονιού.Πολτοποιούμε μέχρι να φτιάξουμε μια πλούσια και λεία κρέμα.Απλώνουμε την κρέμα κουνουπιδιού σε μια μεγάλη ρηχή πιατέλα.Απλώνουμε  πάνω τη σαλάτα λαχανικών, περιχύνουμε με τη λιγοστή σάλτσα τους και σκορπίζουμε τα φιστίκια. Ραντίζουμε με λίγο ελαιόλαδο και σερβίρουμε.
Καρότα,Κουνουπίδι,Λαχανικά,Παντζάρια,Χορτοφαγικά